Diari Oficial de la Generalitat Valenciana


Sumari del DOGV 3672, del 24-01-2000 (2000/327)

ORDRE de 3 de gener de 2000, la Conselleria de Benestar Social, per la qual es convoquen ajudes destinades a subvenir a la realització, per part d'ajuntaments de la Comunitat Valenciana, d'activitats d'assessorament i atenció jurídica a la dona, durant l'exercici del 2000, en el marc del Pla d'Igualtat d'Oportunitats del Govern Valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3672

Data del DOGV
:   24-01-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/327


Data del document
:   03-01-2000

Organisme emissor
:   Conselleria de Benestar Social

Tipus de document
:   Ordre

Descriptors 

:   * administració local
    * ajuda pública
    * suport econòmic
    * dona
    * assessor jurídic

ORDRE de 3 de gener de 2000, la Conselleria de Benestar Social, per la qual es convoquen ajudes destinades a subvenir a la realització, per part d'ajuntaments de la Comunitat Valenciana, d'activitats d'assessorament i atenció jurídica a la dona, durant l'exercici del 2000, en el marc del Pla d'Igualtat d'Oportunitats del Govern Valencià. [2000/X327]
  
La promoció de la igualtat d'oportunitats entre dones i homes requereix l'adopció de mesures d'acció positiva, eficaces i executives, dirigides a eradicar les situacions de discriminació per raó de sexe i a adaptar l'organització de la societat valenciana per a aconseguir una distribució més justa dels rols d'homes i dones.
  
Conscient d'això, el Govern Valencià, en la seua sessió de 27 de maig de 1997, va aprovar el Pla d'Actuació per a la Igualtat d'Oportunitats entre Homes i Dones, 1997-2000, el qual planteja per primera vegada a la Comunitat Valenciana la integració de les polítiques d'igualtat d'oportunitats dins de les polítiques generals de la comunitat i proposa una estratègia seriosa i concreta d'acció a mitjà termini, integradora i global.
  
En aquest marc, escau a la Direcció General de la Dona de la Conselleria de Benestar Social elaborar, promoure i executar les mesures per a fer efectiu el principi d'igualtat entre homes i dones en tots els àmbits de la vida política, econòmica, cultural, social i laboral de la Comunitat Valenciana.
  
Concretament i entre altres funcions atribuïdes a aqueix centre directiu es compta «prevenir i si és procedent contribuir a eliminar tota situació d'abús o discriminació, directa o indirecta, de la dona, així com coadjuvar en la tramitació de les denúncies que es formulen contra tals situacions».
  
Davant de la constatació de la demanda social existent respecte del servei d'atenció jurídica dirigit específicament a dones, especialment en qüestions relatives principalment a separacions, divorcis, unions de fet, impagat de pensions, liquidació de guanys, maltractaments i violència de gènere en general, així com altres qüestions d'àmbit civil i laboral, la Conselleria de Benestar Social, a través de la Direcció General de la Dona, convoca, dins del Pla d'Igualtat d'Oportunitats, ajudes econòmiques encaminades a la realització d'activitats d'informació, atenció, orientació i assessorament en totes aquelles qüestions jurídiques que demanen les dones, per part dels ajuntaments de la Comunitat Valenciana amb una població superior a 100.000 habitants; sense perjuí que pogueren estendre's aquest tipus d'ajudes a municipis de menor població en futurs exercicis.
  
En virtut de tot el que antecedeix i fent ús de les atribucions concedides per l'article 35, apartat e) de la Llei de la Generalitat Valenciana 5/1983, de 30 de desembre, de Govern Valencià, a proposta de la Direcció General de la Dona,
  
ORDENE
  
Primer. Objecte de la convocatòria
  
És objecte de la present ordre la convocatòria d'un concurs públic per a la concessió d'ajudes encaminades a finançar la prestació, amb caràcter gratuït per a les usuàries, d'atenció, informació, orientació i assessorament en totes aquelles qüestions jurídiques que demanen les dones, que realitzaran els ajuntaments de la Comunitat Valenciana amb població de dret igual o superior als 100.000 habitants; així com l'aprovació de les bases per què s'ha de regir la dita convocatòria i el model oficial de sol·licitud per a les citades ajudes, que s'incorporen com annexos I i II, respectivament, a la present ordre.
  
Segon. Dotació pressupostària
  
El finançament de les ajudes es portarà a terme a càrrec de la línia de subvenció 405/000/2000, del programa 323.10 del pressupost de despeses per a l'any 2000 de la Conselleria de Benestar Social, per un import global màxim, en el seu conjunt, de cinc milions nou-centes setanta mil pessetes (5.970.000 PTA), que es distribuiran entre els ajuntaments que concórreguen a la present convocatòria amb subjecció als criteris que estableixen les seues bases.
  
La concessió de les subvencions que regula la present ordre de convocatòria estarà condicionada a la verificació de l'existència prèvia de crèdit adequat i suficient en els corresponents pressupostos.
  
DISPOSICIONS FINALS
  
Primera
  
S'autoritza la directora general de la Dona perquè, en l'àmbit de les seues competències, adopte les mesures necessàries per al desenvolupament i aplicació d'aquesta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta ordre, que posa fi a la via administrativa, podrà ser recorreguda potestativament en reposició, o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant de la consellera de Benestar Social en el termini d'un mes comptador des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 3 de gener de 2000
  
La consellera de Benestar Social,
  
CARMEN MAS RUBIO
  
Annex I
  
Bases del concurs públic
  
Primera. Objecte de la convocatòria
  
És objecte de la present convocatòria la concessió d'ajudes encaminades a finançar la prestació, amb caràcter estable i gratuït per a les usuàries, d'atenció, informació, orientació i assessorament en totes aquelles qüestions jurídiques que demanen les dones, que realitzaran per ajuntaments de la Comunitat Valenciana.
  
Segona. Beneficiaris
  
Podran optar a aquestes ajudes els ajuntaments de municipis de la Comunitat Valenciana amb població de dret igual o superior als 100.000 habitants.
  
Tercera. Funcions mínimes d'atenció jurídica a la dona que prestaran els ajuntaments
  
Per a ser beneficiaris de les ajudes convocades mitjançant la present ordre, els ajuntaments hauran de prestar les següents funcions d'atenció jurídica a la dona:
  
1. Atorgar la informació legal oportuna que requerisquen les dones, canalitzant i orientant aquestes cap a les institucions i organismes competents per a la resolució del problema.
  
2. Resoldre les consultes extrajudicials de qualsevol ordre que no exigisquen la designació d'un lletrat/ada del torn d'ofici.
  
3. Quan l'assumpte exigisca la designació de lletrat/ada i/o procurador/a, realitzar les següents activitats:
  
a) Informar a les dones dels requisits que exigeix la Llei per a gaudir i obtenir el dret de justícia gratuïta, en cas de tenir-hi dret i facilitar els documents que hauran d'omplir amb aquesta finalitat.
  
b) Informar a la sol·licitant de les conseqüències de la no obtenció del dret a la justícia gratuïta.
  
c) Determinar amb la màxima precisió el procediment judicial que cal iniciar si s'escau, a fi d'evitar designacions que després hagueren de ser renunciades per estar la sol·licitud incorrectament omplerta, reomplerta o correspondre l'assumpte a una altra jurisdicció o competència.
  
Quarta. Titularitat de l'activitat
  
Dels serveis i/o activitats d'assessorament i atenció jurídica a la dona que presten els ajuntaments beneficiaris de les ajudes seran titulars aquests, sense perjuí de les facultats de control que escauen a la Conselleria de Benestar Social d'acord amb les presents bases.
  
Cinquena. Condicions de prestació
  
1. Per al gaudi de les ajudes regulades en la present ordre, els ajuntaments hauran de prestar les activitats i/o serveis d'atenció jurídica d'acord amb els següents requisits:
  
a) L'assessorament i l'atenció jurídica haurà de prestar-se a qualsevol dona que ho sol·licite de la Comunitat Valenciana, sense cap tipus d'exclusió.
  
b) El local haurà de garantir a les usuàries les condicions mínimes d'intimitat; estarà obert i proporcionarà atenció a les usuàries tots els dies laborables, en l'horari que a l'efecte es fixe pel mateix ajuntament que, en cap cas, no podrà ser inferior a un total de 20 hores en còmput setmanal.
  
c) Els ajuntaments hauran de garantir que les activitats d'atenció jurídica són realitzats per lletrats/des amb formació i experiència adequats.
  
2. Els ajuntaments adjudicataris de les ajudes hauran de posar a disposició de la Direcció General de la Dona de la Conselleria de Benestar Social la informació necessària per a realitzar el seguiment i l'explotació estadística dels resultats del treball realitzat, que comprendrà nombre de sol·licituds, motius de l'atenció, edats de les interessades i la resta de dades que es requerisquen, dins del respecte a la Llei Orgànica 1/1982, Reguladora del Dret a l'Honor, a la Intimitat Personal i Familiar i a la Pròpia Imatge, a la Llei Orgànica 5/1992, Reguladora del Tractament Informatitzat de Dades de Caràcter Personal i a les Normes que Protegisquen el Dret a la Intimitat Personal i a la Privacitat de les Persones.
  
Per a això els ajuntaments quedaran obligats a elaborar sengles memòries amb expressió de l'activitat realitzada amb periodicitat semestral, d'acord amb el model que a aquest efecte els requerisca la Direcció General de la Dona de la Conselleria de Benestar Social.
  
3. La Direcció General de la Dona de la Conselleria de Benestar Social exercirà les funcions de coordinació i supervisió de les accions que es realitzaran durant el desenvolupament de l'atenció jurídica, amb l'única finalitat de garantir l'homogeneïtat i l'eficàcia del conjunt dels respectius serveis municipals.
  
4. L'ajuntament serà l'únic responsable de les obligacions, econòmiques i de qualsevol altra naturalesa, que adquirisca amb els lletrats/des que realitzen l'atenció, així com amb les usuàries i la resta de tercers.
  
Sisena. Duració del servei
  
L'ajuntament haurà de comprometre's a realitzar les activitats i a prestar els serveis que es financen a càrrec de la present convocatòria durant tot l'exercici del 2000.
  
Setena. Quantia de les ajudes
  
L'import màxim que es concediran a cada ajuntament per a subvenir a la realització de les activitats que constitueixen l'objecte de finançament de la present ordre serà de dos milions cinc-centes mil pessetes (2.500.000 PTA).
  
Vuitena Termini de presentació de sol·licituds
  
El termini de presentació de sol·licituds serà de 20 dies naturals, comptadors a partir del l'endemà de la publicació de la present ordre en el Diari Oficial de la Generalitat Valenciana.
  
A la sol·licitud, segons model annex II, subscrita per l'alcalde president de l'ajuntament, o per qui acredite actuar en representació de la corporació local, ajustada al model oficial, s'adjuntarà una memòria relativa a l'horari i a les condicions en què l'ajuntament es compromet a desenvolupar la prestació, així com la ubicació física proposada per a això.
  
Les sol·licituds podran ser presentades en la seu de la Direcció General de la Dona, carrer de Náquera, 9, de València; al carrer de García Andreu, 12 d'Alacant; carrer de l'Ensenyament núm. 10, de Castelló de la Plana, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i del Procediment Administratiu Comú
  
Si la sol·licitud no reunira els requisits i documents que s'assenyalen en aquesta base, es requerirà la corporació interessada perquè, en el termini de 10 dies esmene la falta o perquè adjunte els documents preceptius, amb indicació que si no ho fera, se li tindrà per desistida de la seua petició, d'acord amb allò que s'ha establit en l'article 71, en relació amb el 76.3 de la Llei de Règim Jurídic de les Administracions Públiques.
  
Novena. Resolució
  
Les ajudes seran concedides per resolució de la consellera de Benestar Social, en el termini màxim de 30 dies naturals comptadors des de l'acabament del termini per a la completa presentació de la documentació requerida. Transcorregut aquest termini sense que haguera recaigut resolució expressa, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992, modificada per Llei 4/1999, de 13 de gener.
  
Les resolucions de concessió de les ajudes fixaran expressament la seua quantia i incorporaran, si s'escau, les clàusules accessòries (condicions, termes o modes) als quals quede supeditada la seua eficàcia.
  
La resolució es notificarà als ajuntaments interessats en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Deu. Justificació i pagament de la subvenció
  
1. El pagament de la subvenció concedida es verificarà d'acord amb el següent règim:
  
a) El 40% del seu import es lliurarà immediatament, una vegada concedida la subvenció
  
b) Un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
c) El 40% restant serà abonat per la Generalitat Valenciana una vegada justifique la corporació beneficiària el compliment de l'objecte de la subvenció.
  
2. Les justificacions a què fa referència l'apartat anterior, hauran de verificar-se com a màxim fins al 21 de desembre de 2000, mitjançant un certificat expedit per l'interventor municipal relativa a l'aplicació dels imports corresponents, així com de l'aportació d'una còpia compulsada dels documents acreditatius de les despeses corrents efectivament realitzades.
  
Onze. Publicitat de la subvenció concedida
  
Els ajuntaments beneficiaris de les subvencions regulades per aquestes bases estaran obligats a fer constar la col·laboració de la Conselleria de Benestar Social, Direcció General de la Dona, en tota la informació, senyalització i publicitat que realitzen respecte del servei d'atenció jurídica a la dona.
  
Dotze. Incompliment de les seues obligacions pels beneficiaris de subvenció
  
1. L'incompliment pels beneficiaris de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat per a la qual van ser concedides o la falta de manteniment del servei, donarà lloc a la incoació, per part de la consellera de Benestar Social a proposta de la Direcció General de la Dona, del corresponent expedient contradictori que podrà finalitzar, si s'escau, amb la resolució de desistiment sense efectes de la subvenció concedida i l'obligació de reintegrar les ajudes percebudes i els interessos de demora des del moment del pagament de la subvenció.
  
2. Malgrat l'anterior, l'incompliment de les obligacions que als beneficiaris de subvencions imposen les presents bases i, amb caràcter general el text refós de la Llei d'Hisenda Pública de la Generalitat Valenciana, modificada per Llei 10/1998, de 28 de desembre, donarà lloc a l'exigència de les responsabilitats que escaiguen d'acord amb la legislació vigent i de forma especial amb allò que s'ha disposat en el títol VI de l'esmentat text refós.
  
Annex II